PMIndiaData/PMIndiaSum huggingface dataset:
पंतप्रधानांनी  गुढीपाडव्यानिमित्त नागरीकांना दिल्या शुभेच्छा

पंतप्रधान श्री. नरेंद्र मोदी यांनी नागरीकांना गुढीपाडव्याच्या शुभेच्छा दिल्या आहेत. आपल्या ट्विटर संदेशात श्री मोदी म्हणालेः “येणारे वर्ष प्रत्येकाच्या जीवनात उत्तम आरोग्य आणि समृद्धी घेऊन येवो”
पंतप्रधानांनी मन की बातसाठी कल्पना आणि सूचना पाठवण्याचे केले आवाहन

पंतप्रधान नरेंद्र मोदी यांनी, 31 जुलै 2022 रोजी सकाळी 11 वाजता प्रसारित होणाऱ्या 'मन की बात'च्या आगामी भागासाठी कल्पना आणि सूचना पाठवण्याचे आवाहन नागरिकांना केले आहे. मायगव्ह, नमो ऍपवर कल्पना आणि सूचना सामायिक करता येतील किंवा तुमचा संदेश 1800-11-7800 वर देखील ध्वनिमुद्रित करू शकता. मायगव्ह वर आवाहन सामायिक करताना पंतप्रधानांनी ट्विट संदेशात म्हटले आहे, "31 तारखेला प्रसारित होणाऱ्या या महिन्याच्या #MannKiBaat साठी तुमच्याकडे काही कल्पना, सूचना आहेत का? मी त्या जाणून घेण्यासाठी उत्सुक आहे… मायगव्ह, नमो ऍपवर त्या सामायिक करा. तुमचा संदेश 1800-11-7800 वर देखील ध्वनिमुद्रित करू शकता.
उझबेकिस्तानच्या दौऱ्यापूर्वी पंतप्रधानांचे निवेदन

नवी दिल्ली, 15 सप्टेंबर 2022 उझबेकिस्तानचे राष्ट्राध्यक्ष शवकत मिरझीयोयेव यांच्या निमंत्रणावरून मी, शांघाय सहकार्य संघटनेच्या (SCO) सदस्य राष्ट्रांच्या प्रमुखांच्या परिषदेला उपस्थित राहण्यासाठी समरकंदला भेट देणार आहे. शांघाय सहकार्य संघटनेच्या (SCO) शिखर परिषदेत स्थानिक, प्रादेशिक आणि आंतरराष्ट्रीय मुद्द्यांवर विचारांची देवाणघेवाण करण्यास तसेच शांघाय सहकार्य संघटनेच्या(SCO) विस्ताराबाबत आणि संघटनेतील बहुआयामी आणि परस्पर लाभदायक सहकार्य अधिक सखोल करण्याबाबतच्या चर्चेसाठी मी उत्सुक आहे. उझबेकिस्तानच्या अध्यक्षतेखाली व्यापार, अर्थव्यवस्था, संस्कृती आणि पर्यटन या क्षेत्रात परस्पर सहकार्यासाठी अनेक निर्णय घेतले जाण्याची शक्यता आहे. मी समरकंदमध्ये राष्ट्राध्यक्ष मिर्झीयोयेव यांना भेटण्यासाठी देखील उत्सुक आहे. 2018 मधील त्यांची भारत भेट माझ्या आजही स्मरणात आहे. 2019 मध्ये व्हायब्रंट गुजरात परिषदेला त्यांनी सन्माननीय पाहुणे म्हणून उपस्थित राहून गौरवले होते. याशिवाय, शिखर परिषदेला उपस्थित असलेल्या इतर काही नेत्यांसोबत मी द्विपक्षीय बैठका घेईन.
अमेरिका-भारत धोरणात्मक भागीदारी मंचाचे अध्यक्ष जॉन चेंबर्स यांनी घेतली पंतप्रधानांची भेट

अमेरिका-भारत धोरणात्मक भागीदारी मंचाचे अध्यक्ष जॉन चेंबर्स यांनी आज गांधीनगर येथे पंतप्रधान नरेंद्र मोदी यांची भेट घेतली. पंतप्रधानांनी त्यांच्या या पूर्वीच्या भेटीचे स्मरण केले आणि भारत-अमेरिका दरम्यान वाढत्या द्विपक्षीय व्यापार आणि आर्थिक संबंधांचे स्वागत केले. भारत आणि अमेरिका दरम्यान वाढती भागीदारी तसेच धोरणात्मक भागीदारी अधिक बळकट झाल्याचे त्यांनी नमूद केले. भारतातील उत्पादन क्षेत्रात अमेरिकेकडून वाढत्या गुंतवणुकीचे त्यांनी स्वागत केले आणि ‘मेक इन इंडिया’ साठी संभाव्य संधींचा लाभ घेण्यासाठी अमेरिकन कंपन्यांना निमंत्रित केले.
अरुणाचल प्रदेशातील बहिणी देशभक्तीपर तमिळ गाणे गाताना पाहून पंतप्रधानांनी व्यक्त केला आनंद

नवी दिल्ली, 20 जुलै 2022 अरुणाचळ प्रदेशातल्या बहिणी सुब्रमण्य भारती यांचे देशभक्तीपर तामिळ गीत गाताना पाहून पंतप्रधान नरेंद्र मोदी यांनी आनंद व्यक्त केला. आपल्या ट्विट संदेशात पंतप्रधान म्हणाले: “हे पाहून मला आनंद आणि अभिमान वाटतो. तमिळ भाषेतले गाणे गात ‘एक भारत, श्रेष्ठ भारत‘ ची भावना दृढ केल्याबद्दल अरुणाचल प्रदेशातील आमच्या युवा शक्तीच्या या झळाळत्या ताऱ्यांना धन्यवाद.”
अमली पदार्थमुक्त भारत अभियानात पंतप्रधानांचा व्हिडिओ संदेश

आर्ट ऑफ लिव्हिंग फाऊंडेशनने आयोजित केलेल्या ‘अमली पदार्थमुक्त भारत अभियानाला पंतप्रधान नरेंद्र मोदी यांनी व्हिडिओद्वारे संबोधित केले. हिसार इथल्या गुरु जांबेश्वर विद्यापीठात आज हा संदेश दाखवण्यात आला. अमली पदार्थांच्या व्यसनाला पायबंद घालण्यासाठी आर्ट ऑफ लिव्हिंग फाऊंडेशन आणि श्री श्री रविशंकर करत असलेल्या प्रयत्नांचे पंतप्रधानांनी आपल्या संदेशात कौतुक केले. अमली पदार्थ समाजाला मोठा धोका असून, जागतिक आरोग्य संघटनेच्या अंदाजानुसार जगभरातले 3 कोटी लोक अमली पदार्थांच्या व्यसनात अडकले आहेत, असे पंतप्रधान म्हणाले. अनेक तरुण अमली पदार्थांच्या आहारी जात आहेत, ही धोक्याची घंटा आहे, असे त्यांनी सांगितले. ‘अमली पदार्थांचे व्यसन भूषणावह असल्याचा ‘स्टाइल’ असल्याचा मोठा गैरसमज आहे’, असे पंतप्रधानांनी सांगितले. अमली पदार्थांच्या व्यसनामुळे आरोग्याच्या समस्या, कुटुंब उद्धवस्त होणे याबरोबरच अमली पदार्थांची तस्करी हा देशाच्या सुरक्षेला मोठा धोका असल्याचे, पंतप्रधान म्हणाले. अमली पदार्थांच्या व्यापारातून मिळणारे पैसे दहशतवादी आणि देशविरोधी घटकांसाठी उत्पन्नाचा मोठा स्रोत असते. या पैशाचा वापर देशात अस्थिरता निर्माण करण्यासाठी केला जातो, असे त्यांनी सांगितले. आरोग्यपूर्ण आणि आनंदी जीवनासाठी, उज्ज्वल भविष्यासाठी आणि देशाच्या सुरक्षेसाठी अमली पदार्थांना नाही म्हणा, असे आवाहन पंतप्रधानांनी युवा पिढीला केले. आत्मविश्वास असणाऱ्या व्यक्ती सहजासहजी अमली पदार्थांच्या व्यसनाला बळी पडत नाहीत. या व्यसनातून बाहेर पडण्यासाठी झुंजत असलेल्यांना साहाय्य करण्याचे आवाहन त्यांनी युवा पिढीला केले. संवाद, समुपदेशन, प्रेम आणि पाठिंबा याद्वारेच व्यसनाधीन व्यक्तीचे पुनर्वसन होऊ शकते, असे मत पंतप्रधानांनी व्यक्त केले. अमली पदार्थांच्या समस्येचे समूळ उच्चाटन करण्यासाठी केंद्र सरकारने हाती घेतलेल्या विविध उपक्रमांबाबत पंतप्रधानांनी सांगितले. या संदर्भात वर्ष 2018 मध्ये सुरु करण्यात आलेल्या अमली पदार्थ मागणी घट राष्ट्रीय कृती आराखड्याचा उल्लेख पंतप्रधानांनी केला. वर्ष 2023 पर्यंत अमली पदार्थांचे व्यसन कमी व्हावे, यासाठी जागरुकता, क्षमता बांधणी, पुनर्वसन आणि प्रभावित क्षेत्रात विशिष्ट हस्तक्षेप यावर या आराखड्यात भर देण्यात आला आहे. व्हिडिओ कॉन्फरन्सद्वारे पंतप्रधानांनी दिलेला संदेश देशभरातल्या महाविद्यालयांमधल्या विद्यार्थ्यांनी ऐकला.
पंतप्रधान उद्या शालेय विद्यार्थ्यांशी संवाद साधणार

शिक्षक दिनाच्या पूर्वसंध्येला उद्या पंतप्रधान नरेंद्र मोदी शालेय विद्यार्थ्यांशी संवाद साधणार आहेत. नवी दिल्ली येथील मानेकशॉ सभागृहात आयोजित होणा-या या कार्यक्रमात उपस्थित विद्यार्थ्यांशिवाय, देशातील नऊ राज्यातील विद्यार्थी व्हिडिओ-कॉन्फरन्सिंगच्या माध्यमातून या चर्चासत्रात सहभागी होणार आहेत. हा संवाद/चर्चासत्र सकाळी 10 वाजता सुरू होणार असुन सुमारे 90 मिनिटे चालणे अपेक्षित आहे. पंतप्रधान याप्रंसगी डॉ. सर्वपल्‍ली राधाकृष्‍णन यांच्या सन्मानार्थ व स्मरणार्थ एका नाण्याचे अनावरण करणार आहेत. तसेच, कला उत्सव या संकेतस्थळाचे उद्‌घाटन ते करतील. देशातील माध्यमिक स्तरावरील शालेय विद्यार्थ्यांमधील कलागुणांना प्रोत्साहन देण्यासाठी, त्यांच्या कलागुणांच्या प्रदर्शनाच्या माध्यमातून शिक्षणामध्ये कलेचे संगोपन करण्यासाठी मनुष्यबळ विकास मंत्रालयाचा ‘कला उत्सव’ हा एक उपक्रम आहे. या कार्यक्रमाला केंद्रीय मनुष्यबळ विकास मंत्री स्मृति जुबिन ईरानी व राज्‍य मंत्री उपेन्‍द्र कुशवाहा, राम शंकर कथेरिया तसेच जयंत सिन्‍हा उपस्थित राहणार आहेत.
भारत-संयुक्त अरब अमिराती दरम्यानच्या चलन व्यवहार कराराला मंजुरी

रिझर्व्ह बँक ऑफ इंडिया आणि संयुक्त अरब अमिरातीच्या सेंट्रल बँकेच्या दरम्यान चलन देवाण घेवाण विषयक कराराला केंद्रीय मंत्रीमंडळाच्या बैठकीत मंजुरी देण्यात आली. पंतप्रधान नरेंद्र मोदी यांच्या अध्यक्षतेखाली ही बैठक झाली. चलन देवघेवीचा सामंजस्‍य करार उभय देशात यापूर्वी म्हणजे फेब्रुवारी 2016 मध्ये करण्यात आला आहे. या करारामुळे दोन्ही देशांमधील आर्थिक संबंध अधिक मजबूत होण्यास मदत मिळेल. चलन देवाण-घेवाण करारामुळे दोन्ही देशातील स्थानिक व्यापारांमध्येही व्यवहार करणे सुलभ होणार आहे.
भारत आणि श्रीलंका यांच्यात होमियोपॅथी आणि पारंपरिक औषध प्रणालीतील सहकार्यासंबंधी सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत सरकारचे आयुष मंत्रालय आणि श्रीलंका सरकारच्या आरोग्य,पोषण आणि स्वदेशी औषधी मंत्रालयादरम्यान होमियोपॅथी आणि पारंपरिक औषध प्रणालीतील सहकार्यासंबंधी सामंजस्य करारावर स्वाक्षरी करायला मंजुरी दिली आहे. या प्रस्तावित करारावर स्वाक्षरी केल्यामुळे होमियोपॅथी आणि पारंपरिक औषध क्षेत्रात उभय देशांदरम्यान द्विपक्षीय सहकार्य वृद्धिंगत होईल. दोन्ही देशांचा समान सांस्कृतिक वारसा लक्षात घेता हे दोन्ही देशांसाठी खूप महत्वपूर्ण आहे. यामध्ये कोणत्याही आर्थिक परिणामांचा समावेश नाही. संशोधन, प्रशिक्षण अभ्यासक्रम, परिषदा/बैठका यासाठी लागणारा निधी अर्थसंकल्पीय तरतूद आणि आयुष मंत्रालयाच्या सध्याच्या योजनांमधून वापरला जाईल. उभय देशांनी करारावर स्वाक्षऱ्या केल्यानंतर लगेचच कामाला सुरुवात होईल. सामंजस्य करारातील नियमानुसार उभय देशांचे उपक्रम असतील आणि करार संपेपर्यंत लागू राहतील.
स्टँड अप इंडियाच्या 6 व्या वर्धापनदिनानिमित्त भारताच्या उद्योजकीय ऊर्जेचे महत्व पंतप्रधानांनी केले अधोरेखित

नवी दिल्‍ली, 5 एप्रिल 2022 पंतप्रधान नरेंद्र मोदी यांनी, स्टँड अप इंडिया उपक्रमाला, भारताच्या उद्योजकीय ऊर्जेला रचनात्मक स्वरूप देण्यासाठी सुरू असलेल्या प्रयत्नांचा एक भाग म्हटले आहे. स्टँड अप इंडिया उपक्रमाला आज 6 वर्षे पूर्ण झाली. पंतप्रधानांनी ट्विट केले: "भारत हा उद्योजकीय उर्जेने परिपूर्ण आहे आणि या भावनेला पुढे घेऊन जात प्रगती आणि समृद्धीकडे नेण्यासाठी सुरु असलेल्या प्रयत्नांचा स्टँड अप इंडिया उपक्रम हा एक भाग आहे."
भारत आणि मलेशिया यांच्यात कंपनी सचिव क्षेत्रात परस्पर सहकार्यावरील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि मलेशिया यांच्यात कंपनी सचिव क्षेत्रात परस्पर सह्कार्यावरील सामंजस्य करारावर स्वाक्षऱ्या करायला मंजुरी दिली आहे.दोन्ही देशांच्या कंपनी सचिवांचा दर्जा आणि सन्मान स्तर वाढवणे तसेच आशिया प्रशांत क्षेत्रात कंपनी सचिवांना येण्याजाण्यासाठी उत्तम सुविधा प्रदान करणे हा यामागील उद्देश आहे. तपशील:- दोन्ही देशांच्या कंपनी सचिवांचा दर्जा आणि सन्मान स्तर वाढवणे तसेच आशिया प्रशांत क्षेत्रात कंपनी सचिवांना येण्याजाण्यासाठी उत्तम सुविधा प्रदान करणे हा यामागील उद्देश आहे.
प्रख्यात अर्थतज्ञ आणि पर्यावरणतज्ञ प्राध्यापक राधामोहन यांच्या निधनाबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी प्रख्यात अर्थतज्ञ आणि पर्यावरणतज्ञ प्रा. राधामोहन जी यांच्या निधनाबद्दल शोक व्यक्त केला आहे. "प्रा. राधामोहन जी शेतीविषयी विशेषतः शाश्वत आणि सेंद्रिय पद्धतींचा अवलंब करण्यास उत्सुक होते. अर्थव्यवस्था आणि पर्यावरण क्षेत्राशी संबंधित विषयांच्या त्यांच्या ज्ञानाबद्दलही त्यांचे नाव आदराने घेतले जाते. त्यांच्या निधनाने मला दु:ख झाले आहे. त्यांचे कुटुंबीय आणि प्रशंसक यांच्या प्रती मी सहानुभूती व्यक्त करतो, ओम शांती.", असे पंतप्रधानांनी आपल्या ट्वीटमध्ये म्हटले आहे.
युवा संशोधक आणि स्टार्ट-अप उद्योजकांशी पंतप्रधान उद्या संवाद साधणार

युवा संशोधक आणि स्टार्ट-अप उद्योजकांशी पंतप्रधान नरेंद्र मोदी उद्या संवाद साधणार आहेत. ‘उद्या सकाळी 9.30 वाजता स्टार्ट-अप आणि नाविन्यता क्षेत्रातील युवांशी मी संवाद साधणार आहे. या संवादाच्या माध्यमातून स्टार्ट-अप उद्योजक म्हणून नावारुपाला आलेल्या युवा वर्गाशी थेट संभाषणाची संधी मिळणार आहे. स्टार्ट अप आणि नाविन्यतेचे केंद्र म्हणून भारत उदयाला येत आहे. भविष्याचा वेध घेत आणि चाकोरी बाहेरील कल्पना विचारात घेत भारतीय युवांनी या क्षेत्रात स्वत:ला प्रस्थापित केले आहे. उद्याच्या संवादामध्ये आघाडीच्या इनक्युबेशन सेंटर आणि टिंकरिंग लॅब मधील युवांचा समावेश असेल. युवा वर्गाने या उपक्रमात आवर्जून सहभागी व्हावे, असे आवाहन मी करतो. शिकण्याची, विकासाची आणि प्रेरणा प्राप्त करण्याची ही एक अनोखी संधी आहे. नरेंद्र मोदी मोबाईल ॲप किंवा @DDNewsLive च्या माध्यमातून आपण या संवादात सहभागी होऊ शकता. आपण आपल्या कल्पना किंवा सूचना, सोशल मिडियाच्या माध्यमातून पोहचवू शकता.’
इस्रो-कॅनेडियन अंतराळ सहकार्य सामंजस्य करारावर उभयपक्षाच्या स्वाक्षऱ्या

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला अंतराळ विभाग/भारतीय अंतराळ संशोधन संघटना (डीओएस/इस्रो) आणि कॅनेडिअन स्पेस एजन्सी (सीएसए) यांच्यातील अंतराळ क्षेत्रातील सहकार्याबाबतच्या सामंजस्य कराराची माहिती देण्यात आली. कॅनडातील ओटावा येथे 15 एप्रिल 2015 रोजी या सामंजस्य करारावर स्वाक्षरी करण्यात आली. या करारामुळे इस्रो आणि सीएसएचे संयुक्त पथक स्थापन होईल जे एकत्रित प्रकल्प आणि कालमर्यादेसह कृती आराखडा तयार करतील. अंतराळ तंत्रज्ञानाच्या शांततापूर्ण वापर क्षेत्रातील वैविध्यपूर्ण संशोधनासाठी यामुळे संधी निर्माण होतील.
पंतप्रधान नरेंद्र मोदी करणार उद्या नवी दिल्ली येथे आरोग्य मंथन या दोन दिवसीय कार्यक्रमाचा समारोप

पंतप्रधान नरेंद्र मोदी उद्या दिनांक 1 ऑक्टोबर 2019 रोजी, दिल्ली येथील विज्ञान भवनात, ‘आरोग्य मंथन’ या कार्यक्रमाचा समारोप करतील. ‘आयुष्मान भारत’ या प्रधानमंत्री जन आरोग्य योजनेला एक वर्ष पूर्ण झाल्यानिमित्त, ‘आरोग्य मंथन’ या दोन दिवसीय कार्यक्रमाचे राष्ट्रीय आरोग्य प्राधिकरण या संस्थेने आयोजन केले आहे. यावेळी पंतप्रधान आयुष्यमान भारताच्या नवीन मोबाईल ॲप्लीकेशनचे उद्‌घाटन करतील तसेच ‘आयुष्यमान भारत स्टार्ट ग्रँड चॅलेंज’ या कार्यक्रमाला सुरुवात करतील आणि एका स्मृती टपाल चिन्हाचेही विमोचन करतील. मागील वर्षी प्रधानमंत्री जन आरोग्य योजना राबवितांना आलेल्या अडचणी आणि आव्हाने यांच्यावर चर्चा करण्यासाठी ‘आरोग्य मंथन’ या कार्यक्रमाद्वारे एक व्यासपीठ भागधारकांना देण्यात आले आहे. या योजनेच्या भविष्यातील अंमलबजावणीसाठी उपयुक्त योजना, सूचना संबंधित भागधारकांकडून या कार्यक्रमाद्वारे मागवण्यात येणार आहेत. आयुष्यमान भारत प्रधानमंत्री जन आरोग्य योजना ही पंतप्रधानांनी 23 सप्टेंबर 2018 रोजी सुरू केली आहे.
भारतीय रोखे व विनिमय मंडळ आणि कॅनडाचा मैनीटोबा रोखे आयोग यांच्यातील द्विपक्षीय सामंजस्य कराराला केंद्रीय मंत्रिमंडळाची मंजूरी

नवी दिल्ली, 13 एप्रिल 2022 पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज सेबी अर्थात भारतीय रोखे व विनिमय मंडळ आणि कॅनडाचा मैनीटोबा रोखे आयोग यांच्यातील द्विपक्षीय सामंजस्य करारावर स्वाक्षऱ्या करण्यास परवानगी दिली. लाभ: या सामंजस्य करारामुळे रोखे नियमन करण्याच्या क्षेत्रात दोन्ही देशांच्या दरम्यानच्या सहकारी संबंधांना औपचारिक आधार मिळेल, परस्पर सहकार्य सुलभ होईल, पर्यवेक्षण संबंधी कार्यांची कामगिरी अधिक प्रभावशाली होण्यामध्ये योगदान मिळेल, या क्षेत्रातील तंत्रज्ञानासंबंधी माहिती समजून घेण्यात मदत मिळेल आणि रोखे बाजारांचे नियंत्रण करणारे नियम तसेच कायदे अधिक परिणामकारक पद्धतीने लागू करणे शक्य होईल. या सामंजस्य करारामुळे मैनीटोबा आयोगाशी संबंधित गुंतवणूकदार सेबीचे अधिकृत परदेशी गुंतवणूकदार म्हणून नोंदणी करण्यास पात्र ठरतील. परिणाम: कॅनडाच्या मैनीटोबा प्रांतातील संस्थांना सेबीचे अधिकृत परदेशी गुंतवणूकदार म्हणून नोंदले जाण्याची इच्छा आहे. आणि यासाठीची एक पूर्वअट अशी आहे की, परदेशातील अथवा परप्रांतातील रोखे बाजार नियामकाने आंतरराष्ट्रीय रोखे आयोग संघटनेच्या बहुविध सामंजस्य करारात सहभागी असले पाहिजे. सेबीशी सामंजस्य करारावर स्वाक्षऱ्या होणे मैनीटोबामधील संस्थांना सेबीचे अधिकृत परदेशी गुंतवणूकदार म्हणून मान्यता मिळण्यासाठी अत्यंत आवश्यक आहे. मैनीटोबामधील जवळपास 2,665 कोटी रुपयांची मालमत्ता ज्यांच्या ताब्यात आहे अशा सुमारे 20 गुंतवणूकदार संस्थांना या द्विपक्षीय कराराचा लाभ मिळेल आणि या संस्था भारतीय बाजारांमध्ये पैसे गुंतविण्यासाठी पात्र ठरतील.
बुध्द पौर्णिमेनिमित्त होणाऱ्या जागतिक आभासी वेसाक महोत्सवात पंतप्रधान नरेंद्र मोदी यांचे बीजभाषण

नवी दिल्ली, 25 मे 2021 बुद्ध पौर्णिमेनिमित्त उद्या म्हणजेच 26 मे 2021 रोजी सकाळी 09:45 वाजता होणाऱ्या जागतिक आभासी वेसाक महोत्सवात पंतप्रधान नरेंद्र मोदी यांचे बीजभाषण होणार आहे. संस्कृती मंत्रालयाने आंतरराष्ट्रीय बुद्धिस्ट महासंघाच्या सहकार्याने हा कार्यक्रम आयोजित केला आहे. या कार्यक्रमात, जगभरातील सर्व बुद्धिस्ट संघांचे प्रमुख सहभागी होणार आहेत. तसेच जगभरातील प्रमुख बौद्ध धर्मपीठांमधील 50 पेक्षा जास्त धर्मिक मार्गदर्शक या परिषदेत आपले विचार मांडतील.
संयुक्त राष्ट्रसंघाच्या 2015 नंतरच्या विकासाच्या मसुद्याचा स्वीकार यासंदर्भातल्या संयुक्त राष्ट्रसंघाच्या परिषदेत पंतप्रधानांचं संबोधन

2015 नंतरच्या विकासाच्या मसुद्याचा स्वीकार यासंदर्भातल्या संयुक्त राष्ट्रसंघाच्या शिखर परिषदेत पंतप्रधान नरेंद्र मोदी यांनी संबोधन केलं. आर्थिक समावेशकता, वैयक्तिक उद्योग क्षेत्र आणि नवीकरणीय ऊर्जा यासह इतर क्षेत्रात विकासासाठी आपल्या सरकारनं उचललेल्या पावलांची माहिती त्यांनी दिली. न्याय्य पर्यावरणाची संकल्पना आपल्याला नैसर्गिक आपत्तीपासून गरीबांचा बचाव करण्याचा निर्धार दृढ करते असे पंतप्रधान म्हणाले. पंतप्रधानांनी जागतिक बँकेचे अध्यक्ष जिम योंग किम यांची भेट घेतली. किम यांनी पंतप्रधानांच्या स्वच्छ भारत अभियानाची प्रशंसा केली. पंतप्रधानांच्या नेतृत्वामुळे जगाच्या भारताकडे पाहण्याच्या दृष्टीकोनात सकारात्मक बदल झाल्याचं ते म्हणाले. नवीकरणीय ऊर्जा, गंगा स्वच्छता आणि स्वच्छतागृह बांधण्याच्या क्षेत्रात सरकारची कटिबध्दता पंतप्रधानांनी विशद केली. जागतिक बँकेचा प्रशासकीय ढाचा या मुद्यावरही चर्चा झाली यामध्ये भारताला पुरेसं प्रतिनिधीत्व हवं असं पंतप्रधान म्हणाले. संयुक्त राष्ट्रसंघाचे महासचिव बान की मून यांचीही पंतप्रधानांनी भेट घेतली. संयुक्त राष्ट्रसंघाची शांततेसाठीची कारवाई, तसंच संयुक्त राष्ट्रसंघ सुरक्षा परिषदेविषयक सुधारणांवर यावेळी चर्चा झाली. हवामान बदलविषयाच्या मुद्यावर विकसित आणि विकसनशील देशात विश्वासाचा अभाव दिसत असल्याचं पंतप्रधान म्हणाले. सकारात्मक उद्दिष्टांवर भर असला पाहिजे केवळ कार्बन उत्सर्जन कमी करण्यावर नव्हे असंही त्यांनी सांगितलं. जॉर्डनमधल्या हॅशमाइट राज्याचे राजे अब्दुला द्वितीय बिन अल हुसेन याच्याशी प्रंतप्रधानांनी चर्चा केली. दहशतवाद आणि आयएसआयएसमुळे उद्‌भवणारा धोका या मुद्यांवर चर्चा झाली. दहशतवादाच्या मुद्यावर जागतिक प्रतिसादाची गरज पंतप्रधानांनी व्यक्त केली. इजिजचे राष्ट्राध्यक्ष अब्देल फताह इल सिसी यांच्याशी झालेल्या चर्चेत दहशतवादाला आळा घालण्याच्या मुद्याबाबत विचारविनिमय झाला. सेंट ल्युसियाचे पंतप्रधान केनी डेव्हीस ॲन्थनी यांचीही पंतप्रधानांनी भेट घेतली.
पंतप्रधानांनी केले बांधकाम तंत्रज्ञान भारत कार्यक्रमाला संबोधित

पंतप्रधान नरेंद्र मोदी यांनी आज विज्ञान भवन येथे बांधकाम तंत्रज्ञान भारत कार्यक्रम २०१९ ला संबोधित केले. प्रत्येक कुटुंबाचे घराचे स्वप्न साकार करण्याच्या केंद्र सरकारच्या कटिबद्धतेवर पंतप्रधानांनी भर दिला. भारतात वेगाने होत असलेले शहरीकरण पाहता जागतिक गृहनिर्माण तंत्रज्ञानाच्या आव्हानाची गरज भासत आहे असे पंतप्रधान म्हणाले. प्रधानमंत्री आवास योजना, हृदय आणि अमृतसह अनेक योजनामधील घटक गृहनिर्माण क्षेत्राच्या परिवर्तनासाठी आहेत असे ते म्हणाले. विविध भौगोलिक परिस्थितीशी जुळणारे तंत्रज्ञान स्वीकारणे हे एक आव्हान असल्याचे त्यांनी सांगितले. पंतप्रधान म्हणाले की परवडणारी घरे, गृहनिर्माण क्षेत्र, कौशल्य विकास आणि बांधकाम तंत्रज्ञान यावर विशेष भर देण्यात आला आहे. 2022 पर्यंत प्रत्येक भारतीयाला पक्के घर देण्याच्या आपल्या स्वप्नाचा पंतप्रधानांनी पुनरुच्चार केला. ते म्हणाले की त्यांच्या कार्यकाळात 1.3 कोटी घरे बांधण्यात आली. क्षमता वाढवण्यासाठी आणि गरीबांना मदत करण्यासाठी एकत्रितपणे काम करण्याचे आवाहन त्यांनी सर्वाना केले. सरकार कर आणि अन्य प्रोत्साहनांच्या माध्यमातून लोकांना घराची खरेदी करणे सुलभ व्हावे यासाठी प्रयत्न करत असल्याचे पंतप्रधान म्हणाले. गृहनिर्माण (नियमन आणि विकास ) कायदा , (रेरा) ने ग्राहकांचा विकसकांमधील विश्वास वाढवला आहे आणि गृहनिर्माण क्षेत्रात पारदर्शकता आणली आहे. ते म्हणाले की विशेषतः ग्रामीण भागात मोठ्या प्रमाणावर कुशल मनुष्यबळ निर्माण करण्यात आले आहे. बांधकाम क्षेत्रात आता आपत्ती विरोधी उपाययोजना, ऊर्जा कार्यक्षमता आणि स्थानिक संशोधनावर अधिक भर दिला जात आहे असे ते म्हणाले. जागतिक गृहनिर्माण तंत्रज्ञान आव्हान हा एक मंच आहे जो भारताच्या बांधकाम व्यवस्थेला आंतरराष्ट्रीय दर्जा गाठून देण्यात सहाय्य करेल असे पंतप्रधान म्हणाले. एप्रिल 2019 ते मार्च 2020 हा कालावधी बांधकाम तंत्रज्ञान वर्ष म्हणून साजरा केला जाईल अशी घोषणा पंतप्रधानांनी केली.
पंतप्रधान 28 मे रोजी गुजरात दौऱ्यावर

पंतप्रधान नरेंद्र मोदी 28 मे, 2022 रोजी गुजरातला भेट देणार आहेत. राजकोटमधील अटकोट इथल्या नव्याने बांधलेल्या मातुश्री केडीपी मल्टीस्पेशॅलीटी रुग्णालयाला सकाळी 10 वाजता पंतप्रधान भेट देतील. त्यानंतर कार्यक्रमस्थळी जाहीर कार्यक्रमात त्यांचे भाषण होणार आहे. तत्पश्चात, पंतप्रधान दुपारी 4 वाजता गांधीनगर येथील महात्मा मंदिर इथे 'सहकार से समृद्धी' या विषयावर विविध सहकारी संस्थांच्या नेत्यांच्या चर्चासत्राला संबोधित करतील. तिथे ते बकलोल, इफ्को, इथे उभारलेल्या नॅनो युरिया (द्रव) प्रकल्पाचेही उद्घाटन करतील. गांधीनगरमधे पंतप्रधान गुजरातचे सहकार क्षेत्र संपूर्ण देशासाठी आदर्श राहिले आहे. राज्यात सहकार क्षेत्रातील 84,000 हून अधिक संस्था आहेत. सुमारे 231 लाख सभासद या संस्थांशी संबंधित आहेत. राज्यातील सहकार चळवळ अधिक बळकट करण्याच्या दिशेने आणखी एक पाऊल टाकत, 'सहकार से समृद्धी' या विषयावर विविध सहकारी संस्थांच्या नेत्यांच्या चर्चासत्राचे आयोजन गांधीनगरमधील महात्मा मंदिर इथे होणार आहे. या चर्चासत्रात राज्यातील विविध सहकारी संस्थांचे सात हजारांहून अधिक प्रतिनिधी सहभागी होणार आहेत. शेतकऱ्यांची उत्पादकता वाढावी आणि त्यांचे उत्पन्न वाढवण्यास मदत करण्याच्या दृष्टिने, कलोल इफ्को, इथे सुमारे 175 कोटी रुपये खर्चून उभारलेल्या नॅनो युरिया (द्रव) प्रकल्पाचे उद्घाटन पंतप्रधान करणार आहेत. नॅनो युरियाच्या वापरामुळे पीक उत्पादनात मोठी वाढ होते हे लक्षात घेऊन अत्याधुनिक नॅनो खत प्रकल्पाची स्थापना केली आहे. या प्रकल्पात दररोज 500 मिलीच्या सुमारे 1.5 लाख बाटल्यांचे उत्पादन होईल. राजकोट, अटकोटमध्ये पंतप्रधान पंतप्रधान भेट देत असलेल्या मातुश्री के.डी.पी. मल्टिस्पेशालिटी रुग्णालयाचे व्यवस्थापन श्री पटेल सेवा समाज करत आहे. इथे अत्याधुनिक वैद्यकीय उपकरणे उपलब्ध करून दिली जातील आणि प्रदेशातील लोकांना जागतिक दर्जाच्या आरोग्य सुविधा उपलब्ध करून दिल्या जातील. या भेटीनंतर पंतप्रधानांचे सार्वजनिक कार्यक्रमात भाषण होणार आहे.
ब्रिक्स देशांदरम्यान पर्यावरण सहकार्याबाबत सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने ब्रिक्स देशांदरम्यान करण्यात आलेल्या पर्यावरण सहकार्याबाबत सामंजस्य करारालाकार्योत्तर मंजुरी दिली आहे. जुलै २०१८ मध्ये दक्षिण आफ्रिकेतील जोहान्सबर्ग इथे १० व्या ब्रिक्स शिखर परिषदेदरम्यान या करारावर स्वाक्षऱ्या करण्यात आल्या होत्या. या करारात पुढील क्षेत्रातील सहकार्याचा समावेश आहे: · हवेची गुणवत्‍ता; · जल · जैव विविधता; · हवामान बदल · कचरा व्यवस्थापन · शाश्वत विकास आणि शाश्वत विकास उद्दिष्टांच्या प्राप्तीसाठी 2030 कार्यक्रमाची अंमलबजावणी , आणि · परस्पर सहमतीची अन्य क्षेत्रे सामंजस्य करारामुळे ब्रिक्स देशांदरम्यान परस्पर आदान-प्रदान आणि सामायिक हिताच्या आधारे पर्यावरण संरक्षण आणि नैसर्गिक साधनसंपत्तीच्या व्यवस्थापनासाठी दीर्घकालीन भागीदारी स्थापन होईल. यामध्ये संबंधित देशांचे लागू असलेल्या कायदेशीर तरतुदी विचारात घेतल्या जातील. वाढत्या पर्यावरण समस्या आज केवळ एका देशापुरत्या मर्यदित राहिलेल्या नाहीत. तर संपूर्ण जगासाठी आव्हान बनल्या आहेत. या कराराच्या माध्यमातून ब्राझील , रशिया , भारत, चीन आणि दक्षिण अफ्रीका सारख्या पाच मोठ्या अर्थव्‍यवस्‍था असलेल्या देशांनी पर्यावरण वाचवण्यासाठी, त्याच्या रक्षणासाठी आणि त्याच्या संवर्धनासाठी आपली कटिबद्धता व्यक्त केली आहे. या देशांमध्ये जगाच्या एकूण लोकसंख्येपैकी 40 टक्के लोकसंख्या आहे. या करारामुळे हवामान बदल आणि वन्यजीव संरक्षणासाठी आधुनिक तंत्रज्ञान आणि सर्वोत्तम पद्धतीचा वापर होण्याची शक्यता आहे. या करारामुळे ब्रिक्स देशांच्या सरकारी आणि खासगी क्षेत्राला शाश्वत विकास आणि पर्यावरण रक्षण क्षेत्रात आपले अनुभव, तांत्रिक ज्ञान आणि सर्वोत्तम पद्धतींचे आदान प्रदान करण्याची संधी मिळेल. तसेच परस्पर हिताच्या क्षेत्रात प्रकल्प सुरु करण्याच्या शक्यता निर्माण होतील.
पंतप्रधानांनी कार निकोबारमध्ये आयटीआय आणि आधुनिक क्रीडा संकुलाचे केले उद्‌घाटन

पंतप्रधान नरेंद्र मोदी यांनी आज कार निकोबारला भेट दिली. त्सुनामी स्मारकावर त्यांनी पुष्पचक्र अर्पण केले आणि वॉल ऑफ लॉस्ट सोल्स वर मेणबत्ती प्रज्वलित केली. बेटावरच्या आदिवासी प्रमुखांशी आणि प्रसिद्ध क्रीडापटुंशी पंतप्रधानांनी संवाद साधला. अरोंग इथे त्यांनी आयटीआयचे आणि आधुनिक क्रीडा संकुलाचे उद्‌घाटन केले. तसेच जनतेला संबोधितही केले. मुस जेट्टीजवळच्या किनारा संरक्षण कामाची त्यांनी पायाभरणी केली. तसेच कॅम्पबेल बे जेट्टीच्या विस्तारीकरणाचे भूमीपूजनही केले. यावेळी बोलताना त्यांनी या बेटाचे नैसर्गिक सौंदर्य, संस्कृती, कला आणि परंपरा विषद केली. बेटावरच्या कौंटुंबिक आणि एकत्रित परंपरेविषयी बोलताना भारतीय समाजाची वर्षानुवर्ष ही ताकद राहिल्याचे सांगितले. या कार्यक्रमाआधी वॉल ऑफ लॉस्ट सोल्स, त्सुनामी स्मारकाला भेट दिल्याचे त्यांनी सांगितले. त्सुनामीनंतर बेटाची पुन्हा उभारणी करण्यासाठी निकोबार बेटावरच्या जनतेने केलेल्या कठोर परिश्रमाची आणि त्यांच्या धैर्याची पंतप्रधानांनी प्रशंसा केली. आज उद्‌घाटन झालेल्या कामांमुळे शिक्षण, आरोग्य, रोजगार, कौशल्य विकास, वाहतूक, ऊर्जा, क्रीडा आणि पर्यटन या क्षेत्राच्या विकासाला मदत होणार आहे. विकासाच्या प्रवासात कोणतीही व्यक्ती अथवा देशाचा कोणताही भाग मागे राहता कामा नये, या सरकारच्या निर्धाराचा त्यांनी पुनरुच्चार केला. समुद्रालगत भिंत बांधण्याचे काम पूर्ण झाल्यानंतर कार निकोबार बेटाचे संरक्षण होण्यासाठी मदत होणार आहे. आयटीआयमुळे बेटावरच्या युवकांचे कौशल्यासह सबलीकरण व्हायला मदत होणार आहे. निकोबार बेटावरच्या युवकांच्या क्रीडा नैपुण्याविषयी बोलताना, आधुनिक क्रीडा संकुलामुळे या युवकांच्या कौशल्याला आणखी झळाळी मिळेल. भविष्यात क्रीडाविषयक आणखी पायाभूत सुविधांची भर घालण्यात येईल, असे पंतप्रधान म्हणाले. अंदमान निकोबार बेटावरच्या जनतेचे जीवनमान उंचावण्यासाठी, त्यांचे जीवन सुलभ करण्यासाठी आपले सरकार काम करत आहे. बेटावरच्या आरोग्यसेवा सुविधांच्या विस्ताराविषयाला पंतप्रधानांनी स्पर्श केला. पर्यावरण आणि स्थानिक संस्कृतीचे जतन करत विकास साधण्यासाठी आपले सरकार प्रयत्नशील आहे. कृषी क्षेत्राविषयी बोलताना, खोबऱ्‍याच्या आधारभूत किंमतीत वाढ केल्याचा उल्लेख त्यांनी केला. मत्स्य संबंधित क्षेत्रातल्या लोकांच्या सक्षमीकरणासाठी आपले सरकार काम करत आहे. देशातले मत्स्य क्षेत्र अधिक फायदेशीर ठरावे यासाठी 7000 कोटी रुपयांचा निधी नुकताच मंजूर करण्यात आला आहे. देशात समुद्राजवळ असणारे भाग नीलक्रांतीची केंद्रे ठरु शकतात, असे पंतप्रधान म्हणाले. समुद्री वनस्पतीच्या शेतीला प्रोत्साहन दिले जात असून, आधुनिक बोटींच्या खरेदीसाठी मच्छिमारांना आर्थिक सहाय्य दिले जात आहे. सौर ऊर्जोच्या वापरासाठी भारत प्रयत्न करत आहे. यासंदर्भात त्यांनी आंतरराष्ट्रीय सौर आघाडीचा उल्लेख केला. साधनसंपत्ती आणि सुरक्षा या दोन्ही दृष्टीनी संपूर्ण निकोबार बेट आणि जवळचे मलाक्का सामुद्रधुनी महत्वाची असल्याचे पंतप्रधान म्हणाले. हे लक्षात घेऊन योग्य वाहतूक पायाभूत संरचना विकसित करण्यात येत आहे. मुस आणि कॅम्पबेल जेट्टीसाठीची विकास कामे त्यांनी विषद केली. बेटाच्या विकासाप्रती सरकारच्या कटीबद्धतेचा पंतप्रधानांनी पुनरुच्चार केला.